Document ID: 31996L0079

Id-Direttiva 96/79/KE tal-Parlament Ewropew u tal-Kunsill
tas-16 ta’ Diċembru 1996
dwar il-protezzjoni ta’ l-okkupanti tal-vetturi bil-mutur fil-każ ta’ ħabta fuq quddiem u temmenda d-Direttiva 70/156/KEE
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 100a tiegħu,
Wara li kkunsidraw id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], u partikolarment l-Artikolu 13(4) tagħha,
Wara li kkunsidraw il-proposta mill-Kummissjoni [2],
Wara li kkunsidraw l-opinjoni tal-Kumitat Ekonomiku u Socjali [3],
Waqt li jaġixxu skond il-proċedura stabbilita fl-Artikolu 189b tat-Trattat [4],
Billi l-armonizzazzjoni totali ta’ ħtiġiet tekniċi għal vetturi hija meħtieġa biex b’hekk jinkiseb b’mod sħiħ is-suq intern;
Billi, biex jitnaqqas in-numru ta’ vittmi fl-inċidenti stradali fl-Ewropa, huwa meħtieġ li jkunu introdotti miżuri leġislattivi biex itejbu kemm jista’ jkun il-protezzjoni ta’ l-okkupanti tal-vetturi bil-mutur fil-każ ta’ impatt frontali; billi din id-Direttiva tintroduċi ħtiġiet ta’ testijiet dwar l-impatt frontali, inklużi kriterji biomekkaniċi, biex tassigura li jkun provdut livell ta’ protezzjoni għoli fil-każ ta’ impatt frontali;
Billi l-għan ta’ din id-Direttiva huwa li tintroduċi ħtiġiet bażati fuq ir-riżultati tar-riċerka mwettqa mill-Kumitat Ewropew għall-Vetturi Sperimentali biex ikunu jistgħu jiġu stabbiliti kriterji tat-testijiet li huma aktar rappreżentattivi ta’ inċidenti stradali attwali;
Billi l-fabbrikanti tal-vetturi jeħtieġu ċertu perijodi ta’ żmien għall-implimentazzjoni ta’ kriterji ta’ testijiet aċċettabli;
Billi, biex tevita li standards jiġu dupplikati huwa meħtieġ li vetturi li jkunu konformi mal-ħtiġiet ta’ din id-Direttiva jiġu eżentati mill-ħtieġa li jkunu konformi mal-ħtiġiet li issa ġew issuperati f’Direttiva oħra dwar l-imġieba tar-rota u kolonna tal-isteering f’impatt;
Billi din id-Direttiva tkun waħda mid-direttivi separati li għandu jkun hemm konformità magħhom biex tkun assigurata l-konformità tal-vetturi mal-ħtiġiet tal-proċedura ta’ l-approvazzjoni tat-tip tal-KE proċedura stabbilita bid-Direttiva 70/156/KE; billi, għalhekk, id-dispożizzjonijiet tad-Direttiva 70/156/KEE li jirrigwardjaw s-sistemi ta’ vetturi, ta’ komponenti u ta’ unitajiet tekniċi separati japplikaw għal din id-Direttiva;
Billi l-proċedura biex tiddetermina il-punt ta’ referenza tas-sedil fil-vetturi bil-mutur hija mogħti fl-Anness III tad-Direttiva tal-Kunsill 77/649/KEE tas-27 ta’ Settembru 1977 dwar l-approssimazzjoni tal-liġijiet tal-Istati Membri li jirrigwardjaw il-kamp viżiv tas-sewwieqa ta’vetturi bil-mutur [5]; billi mhuwiex għalhekk meħtieġ li tkun irrepetuta f’din id-Direttiva; billi għandha ssir referenza f’din id-Direttiva għad-Direttiva tal-Kunsill 74/297/KEE tal-4 ta’ Ġunju 1974 dwar l-approssimazzjoni tal-liġijiet tal-Istati Membri li għandhon x’jaqsmu mal-muntaġġi interni tal-vetturi bil-mutur (l-mġieba tal-mekkaniżmu tal-isteering fil-każ ta’ l-impatt) [6]; billi referenza hija magħmulha għall-Kodiċi tar-Regolamenti Federali tal-Istati Uniti ta’ l-Amerika [7],
ADOTTAW DIN ID-DIRETTIVA:
L-Artikolu 1
Għall-iskopijiet ta’ din id-Direttiva, "vettura" għandha jkollha it-tifsira moghtija lilha fl-Artikolu 2 tad-Direttiva 70/156/KEE.
L-Artikolu 2
1. L-ebda Stat Membru ma jista’, għal raġunijiet li jikkonċernaw il-protezzjoni ta’ l-okkupanti tal-vetturi fil-każ ta’ impatt frontali:
- jirrifjutaw, fir-rigward ta’ tip ta’ vettura, li jagħtu l-approvazzjoni tat-tip tal-KE jew l-approvazzjoni tat-tip nazzjonali, jew
- jipprojbixxi r-reġistrazzjoni, l-bejgħ jew l-użu tal-vettura,
jekk din tkun konformi mal-ħtiġiet ta’ din id-Direttiva.
2. B’effett mill-1 ta’ Ottubru 1998, l-Istati Membri:
- ma jistgħux aktar jagħtu l-approvazzjoni tat-tip tal-KE għal tip ta’ vettura skond l-Artikolu 4 tad-Direttiva 70/156/KEE,
- jistgħu jirrifjutaw l-approvazzjoni tat-tip nazzjonali għal tip ta’ vettura,
sakemm il-vettura ma tkunx tissodisfa l-ħtiġiet ta’ din id-Direttiva.
3. Il-paragrafu 2 m’għandux japplika għal tip ta’ vetturi approvati qabel l-1 ta’ Ottubru 1998 skond id-Direttiva 74/297/KEE, jew għal estensjonijiet sussegwenti għal dik l-approvazzjoni tat-tip.
4. Vetturi li ngħataw approvazzjoni tat-tip skond din id-Direttiva għandhom ikunu meqjusa li jissodisfaw il-ħtiġiet tal-paragrafu 5.1 ta’ l-Anness I tal Direttiva 74/297/KEE.
5. B’effett mill-1 ta’ Ottubru 2003, l-Istati Membri:
- għandhom jikkunsidraw iċ-ċertifikati ta’ konformità li jakkumpanjaw vetturi ġodda skond id-Direttiva 70/156/KEE li ma jkunux aktar validi għall-iskopijiet ta’ l-Artikolu 7(1) ta’ dik id-Direttiva, u
- jistgħu jirrifjutaw ir-reġistrazzjoni, il-bejgħ jew id-dħul fis-servizz ta’ vetturi ġodda li ma jkunux akkumpanjati b’ċertifkat ta’ konformità skond id-Direttiva 70/156/KEE,
jekk il-ħtiġiet ta’ din id-Direttiva, inklużi l-paragrafi 3.2.1.2 u 3.2.1.3 ta’ l-Anness II, ma jkunux soddisfatti.
L-Artikolu 3
Fil-Parti I ta’ l-Anness IV tad-Direttiva 70/156/KEE, it-tabella għandha tkun issupplimentata kif ġej:
| Suġġett | Nru tad-Direttiva | Referenza ĠU | Applikabbilità |
M1 | M2 | M3 | N1 | N2 | N3 | O1 | O2 | O3 | O4 |
53 | Reżistenza għall-impatt frontali | 96/…/KE | L… | X | | | | | | | | | |
L-Artikolu 4
Fil-kwadru ta’ l-addattament ta’ din id-Direttiva għal progress tekniku, il-Kummissjoni għandha:
(a) tirrevedi id-Direttiva, fi żmien sentejn mid-data msemmija fl-Artikolu 5(1), bil-ħsieb li żżid il-veloċità tat-test u tinkludi vetturi tal-kategorija N1. Ir-reviżjoni għandha tkopri fost ħwejjeġ oħra data tar-riċerka dwar l-inċidenti, ir-riżultati ta’ testijiet imwettqa fi skala reali bejn karozza w oħra, konsiderazzjonijiet tal-benefiċċju skond in-nefqa, u partikolarment, il-ħtiġiet eżistenti tal-prestazzjoni (kemm biomekkaniċi u wkoll ġeometriċi) u l-addizzjoni ta’ ħtiġiet ġodda li għandhom x’jaqsmu ma’ l-intrużjoni fil-parti ta’ fejn ikun hemm is-saqajn. Din ir-reviżjoni għandha teżamina il-kisbiet potenzjali fil-protezzjoni ta’ l-okkupant u l-fattibiltà industrijali li tiżdied il-veloċità tat-test u li jiġi estiż il-kamp ta’ applikazzjoni ta’ din id-direttiva biex jinkludi vetturi tal-kategorija N1. Ir-riżultati ta’ din ir-reviżjoni jingħataw lill-Parlament Ewropew u lill-Kunsill f’rapport imħejji mill-Kummissjoni;
(b) qabel l-aħħar tal-1996, tirrevedi u, jekk xieraq, temenda l-Appendiċi 7 tal l-Anness II biex jitqiesu t-testijiet ta’ valutazzjoni fuq l-għaksa ta’ manikin Hybrid III inklużi t-testijiet tal-vettura;
(ċ) qabel l-aħħar tal-1997, tirrevedi u, jekk xieraq, temenda l-valuri tal-limitu ta’ korriment fl-għonq (kif speċifikat fil-paragrafi 3.2.1.2 u 3.2.1.3 ta’ l-Anness II) fuq il-bażi ta’ valuri rreġistrati waqt it-testijiet ta’ l-approvazzjoni tat-tip u data minnr studji ta’ l-inċidenti u r-riċerka biomekkanika;
(d) tgħamel ukoll, qabel l-aħħar ta’ 1997, l-emendi neċessarji għad-Direttivi separati biex b’hekk tassigura l-kompatibbilità tal-proċeduri ta’ l-approvazzjoni tat-tip u estensjoni kif ipprovduti mid-direttivi ma dawk ta’ din id-Diretttiva.
L-Artikolu 5
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva mhux aktar tard mill-1 ta’ April 1997. Hum’għandhom jinfurmaw minnufih lill-Kummissjoni b’dan.
Meta l-Istati membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif issir din ir-referenza għandhom ikunu stabbiliti minn l-Istati Membri.
2. L-Istati Membri għandhom jikkomunikaw lill-Kummissjoni it-testi tad-dispożizzjonijiet ewlenija tal-liġi nazzjonali li huma jadottaw fil-qasam kopert b’din id-Direttiva.
3. L-Istati Membri għandhom jieħdu l-miżuri meħtieġa biex jassiguraw li r-riżultati tat-testijiet ta’ l-approvazzjoni tat-tip imwettqa mill-awtoritajiet ta’ approvazzjoni tagħhom ikunu magħmula disponibbli għall-pubbliku.
L-Artikolu 6
Din id-Direttiva għandha tidħol fis-seħħ fl-għoxrin jum wara dak tal-publikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 7
Din id-Direttiva hija indirizzata lill-Istati Membri.
Magħmula fi Brussel, is-16 ta’ Diċembru 1996.

Labels: 7
8
15